Source: https://blog.nxu.hu/2015/04/nincs-osszefugges-az-autizmus-es-a-vedooltasok-kozott/
Timestamp: 2017-11-23 18:30:22
Document Index: 21145625

Matched Legal Cases: ['bíróság ', 'bíróság ', 'bíróság ', 'bíróság ', 'Bíróság ', 'bíróság ']

Nincs összefüggés az autizmus és a védőoltások között — nXu blog
2012 júniusában a rimini bíróság kártérítést ítélt meg egy Valentino Bocca nevű gyermek családjának. A család azt állította, hogy Valentino az MMR oltás hatására lett autista – a bíróság pedig ezt elfogadva döntött a javukra. A vád egyébként nem állt túl szilárd alapokon – legnagyobb részben egy olyan “szakértőre” alapozott, akinek legfőbb forrása Wakefield rég leleplezett és visszavont tanulmánya volt. Ettől függetlenül az olasz szülők minden bizonnyal aggódni kezdtek – a térségben ugyanis az átoltottság csökkenni kezdett.
2015. február 13-án aztán a bolognai fellebbviteli bíróság megváltoztatta a korábbi ítéletet, helyt adva az Egészségügyi Minisztérium (ministero della Sanità) fellebbezésének. A bíróság által felkért szakértő, Dr. Lodi rámutatott, hogy valójában semmilyen tudományos bizonyíték nem támasztja alá a feltételezést, mi szerint összefüggés lenne a védőoltások és az autizmus kialakulása között. Elmondta, hogy a korábbi szakértő hibát követett el, amikor kizárólag az említett, már évekkel korábban visszavont tanulmányra alapozta a véleményét.
A szakértő azt is elmondta, hogy bár van időbeli egyezés Valentino MMR oltása és az autizmusának diagnosztizálása között abban az értelemben, hogy a diagnózis a védőoltást követően történt, valódi ok-okozati összefüggés a kettő között nincsen. Kifejtette, hogy a gyermek kórelőzményében nincs korreláció az autizmus fokozatos kialakulása és az MMR oltás között, pusztán az a tény pedig, hogy az egyik a másik után történt, nem jelent valódi bizonyítékot.
A Bocca család ügyvédje kijelentette, hogy az ítéletet nem fogadják el, és fellebbezni fognak a Legfelsőbb Semmítőszéken (Corte Suprema di Cassazione), Olaszország legfelsőbb bíróságán. A fellebbezés alapja, hogy szerintük a szakértő figyelmen kívül hagyta a legújabb tanulmányokat, és megjegyezte, hogy kapcsolatban állnak Andrew Wakefielddel. Ezzel azonban három probléma is van:
Nincs olyan tudományosan megalapozott tanulmány, amelyben összefüggés mutatkozna az autizmus és a védőoltások között.
Vannak ellenben friss, nagymértékű tudományos kutatások, amelyek igazolni látszanak, hogy tényleg nincs összefüggés a védőoltások és az autizmus között.
Andrew Wakefield a legkevésbé sem számít megbízható forrásnak a védőoltások területén – különösképpen a múltjára való tekintettel. Komoly etikai vétségek, kutatási csalás, bizonyítékok félremagyarázása és elferdítése – a sor hosszan folytatható.
Röviden tehát: a fellebbezés minden alapot nélkülöz.
Reméljük, a Legfelsőbb Semmítőszék jó döntést hoz – hallgat a tudományos bizonyítékokra és helyben hagyja a Fellebbviteli Bíróság döntését. Azok szerint ugyanis nincs összefüggés a védőoltások és az autizmus kialakulása között. Tudományos kérdésekben pedig a bíróság csalók helyett a tudományra alapozzon.
Az cikk szerzője Dorit Rubinstein Reiss, a UC Hastings jogi egyetem professzora. Az eredeti írásban szinten minden mondatot hivatkozással támaszt alá – ezek azonban mind angol nyelvűek, ezért itt nem szerepelnek. Érdeklődők megtekinthetik az eredeti oldalon. Még kíváncsibbak pedig még részletesebben olvashatnak utána olaszul.
Newer Entry JavaScript – meh
Older Entry Indavideo downloader